Mooinooi-saak ‘baie ingewikkeld’Die beskuldigdes in die hof. Foto: Mariné Lourens Die verhoor van die vyf verdagtes wat tereg staan vir die moord op Joey en Anisha van Niekerk van Mooinooi in Noordwes, het nie Maandag in die hooggeregshof in Pretoria begin soos verwag nie. Koos Strydom (52), Mercia Strydom (22), Alex Modau (36) en twee Mosambiekse broers het in die hof verskyn waar die verhoor vir die volgende drie weke sou voortduur. Die staat het egter aan die hof gesê hy is nie gereed om met die verhoor voort te gaan nie, aangesien daar nog verklarings en bewysstukke uitstaande is en dit nadelig vir die staat se saak kan wees. Regter Bert Bam was nie beïndruk hiermee nie en wou by die staat weet hoekom sy saak nie gereed is nie. Die hof het gehoor die saak is baie ingewikkeld en die bewysstukke omvattend en daarom neem dit langer om vir die verhoor voor te berei as verwag is. Die saak is daarna tot 16 Augustus uitgestel vir verhoor. Bam het egter gelas dat die betrokke regspanne op 5 Augustus by die voorsittende regter se kamers bymekaar moet kom om te bevestig dat hulle gereed is om op 16 Augustus met die verhoor voort te gaan. Die verhoor is tot 6 September op die hofrol geplaas. Alex Modau en sy regsverteenwoordiger. Foto: Mariné Lourens Die regsverteenwoordiger vir beskuldigde drie, een van die Mosambiekse broers, het aan die hof gesê die verdediging was nie in staat om enige dokumente of ander bewyse te bekom om die beskuldigde se ouderdom vas te stel nie. Die vermoede bestaan dus dat die beskuldigde minderjarig was ten tyde van die beweerde misdade. Bam het gelas dat die beskuldigde na die distriksgeneesheer gestuur word om ondersoek te word en die hof sal op grond van dié mediese verslag ŉ beslissing oor die beskuldigde se ouderdom maak. Indien die hof bevind dat die beskuldigde wel minderjarig was ten tyde van die beweerde misdade, sal hy sy saak van die ander beskuldigdes s’n geskei en hy deur die kinderhof verhoor word. Die twee Mosambiekers staan ook tereg op aanklag van verkragting en hul name kan daarom nie genoem word voordat hulle gepleit het nie. Die beskuldigdes in die hof. Foto: Mariné Lourens Koos, Modau en die twee Mosambiekse broers bly in aanhouding tot hul volgende hofverskyning. Mercia wat vroeër op borgtog vrygelaat is, se borgtog is verleng op dieselfde voorwaardes. Maroela Media het vroeër berig agt mense is aanvanklik aangekla in verband met die moord op Joey en Anisha wat in Desember 2017 spoorloos uit die huis waarin hulle gewoon het op ŉ kleinhoewe in die Mooinooi-omgewing verdwyn het. Die aanklagte is egter later teen drie van die beskuldigdes teruggetrek. Die staat beweer Koos was die baasbrein agter die moord en die motief was na bewering omdat hy die twee vroue se kleinhoewe wou bekom. Lees alle vorige berigte oor Joey en Anisha van Niekerk op Maroela Media.